ส่งใจเชียร์โปรโม! นำร่วมเข้าวันสุดท้าย ศึก LPGA ที่สหรัฐ จับตา “จุฑานุกาล” โกย 2 แชมป์ติด
ศึกกอล์ฟ “แอลพีจีเอ ทัวร์” รายการ เพียว ซิลค์ แชมเปี้ยนชิพ วันสุดท้าย! "โปรโม" นำร่วม "โปรไต้หวัน" รวมสามวัน 10 อันเดอร์พาร์ 203 จับตา “จุฑานุกาล” โกย 2 แชมป์ติด
ศึกกอล์ฟ “แอลพีจีเอ ทัวร์” รายการ เพียว ซิลค์ แชมเปี้ยนชิพ วันสุดท้าย! "โปรโม" นำร่วม "โปรไต้หวัน" รวมสามวัน 10 อันเดอร์พาร์ 203 จับตา “จุฑานุกาล” โกย 2 แชมป์ติด
23 พ.ค. 2564

ผู้สื่อข่าวรายงานว่า การแข่งขันกอล์ฟ “แอลพีจีเอ ทัวร์” (LPGA Tour) รายการ “เพียว ซิลค์ แชมเปี้ยนชิพ” (Pure Silk Championship Presented by VISIT Williamsburg) ซึ่งแข่งขันที่เมือง วิลเลียมส์เบิร์ก รัฐเวอร์จิเนีย ประเทศสหรัฐอเมริกา ระหว่างวันที่ 20-23 พฤษภาคม 2564 ชิงเงินรางวัลรวม 1.3 ล้านเหรียญสหรัฐฯ หรือประมาณ 40.77 ล้านบาท (ณ อัตราแลกเปลี่ยน 31.36 บาท/ดอลลาร์สหรัฐ)
โดยผลการแข่งขันล่าสุด ปรากฏว่า “โปรโม” โมรียา จุฑานุกาล โปรกอล์ฟสาวชาวไทย มือ 41 ของโลก ทำผลงานได้อย่างร้อนแรง เก็บไป 1 อีเกิลส์, 5 เบอร์ดี เสีย 1 โบกี มีเพิ่ม 6 อันเดอร์พาร์ 65 รวมสามวัน 10 อันเดอร์พาร์ 203 ขึ้นมาผงาดในตำแหน่งผู้นำร่วมกับ “ซู เหว่ย-หลิง” โปรสาวมืออันดับ 108 ของโลกจากไต้หวัน
ขณะที่ “เจสซิกา คอร์ดา” โปรกอล์ฟมือ 14 ของโลกชาวอเมริกัน วันนี้เก็บไปถึง 7 เบอร์ดี แต่เสีย 3 โบกี มีเพิ่ม 4 อันเดอร์พาร์ 67 รวมทั้งหมดสามวัน 9 อันเดอร์พาร์ 204 รั้งอันดับ 3 ตามผู้นำ 1 สโตรก
ด้าน “โปรแจน” วิชาณี มีชัย ก้านเหล็กสาวมือ 310 ของโลกชาวไทย วันนี้เก็บไป 1 อีเกิลส์, 4 เบอร์ดี แต่เสียไปถึง 4 โบกี มีเพิ่ม 2 อันเดอร์พาร์ 69 รวมสามวัน 6 อันเดอร์พาร์ 207 รั้งอันดับ 9 ร่วม ส่วน “โปรเมียว” ปาจรีย์ อนันต์นฤการ มือ 121 ของโลกชาวไทย วันนี้ทำไป 5 เบอร์ดี เสีย 2 โบกี มีเพิ่ม 3 อันเดอร์พาร์ 68 รวมสามวัน 5 อันเดอร์พาร์ 208 รั้งอันดับ 12 ร่วม
โดยรายการก่อนหน้าของ “แอลพีจีเอ ทัวร์” คือ Honda LPGA Thailand 2021 แข่งขันที่ประเทศไทย ระหว่างวันที่ 6 – 9 พฤษภาคม 2564 ที่สนามสยามคันทรีคลับ พัทยา โอลด์คอร์ส จ.ชลบุรี ผลการแข่งขัน “โปรเม” เอรียา จุฑานุกาล อดีตโปรมือ 1 ของโลก ซึ่งเป็นน้องสาวของโปรโม สามารถคว้าแชมป์ในรายการดังกล่าวด้วยสกอร์ 22 อันเดอร์
ทั้งนี้ การแข่งขันรายการ เพียว ซิลค์ แชมเปี้ยนชิพ ซึ่งจะเสร็จสิ้นในวันนี้ “โปรโม” มีโอกาสคว้าแชมป์ หลังจบ 3 วัน ทำสกอร์รวม 10 อันเดอร์พาร์ เป็นผู้นำร่วมกับ “ซู่ เหว่ย หลิง” จากไต้หวัน ซึ่งหาก โปรโม ชนะรายการนี้ได้สำเร็จจะกลายเป็นนักกอล์ฟไทยคนที่ 3 ที่สามารถคว้าแชมป์กอล์ฟระดับอาชีพ (ทัวร์สูงสุด) ในสหรัฐฯ
อีกทั้งจะเป็นแชมป์แอลพีจีเอแรกในชีวิตนักกอล์ฟของเธอ และจะถือว่าโปรสาว 2 พี่น้องจากครอบครัว “จุฑานุกาล” ทั้งโมและเม สามารถคว้า 2 แชมป์ในระดับพีจีเอแบบติดต่อกัน (Back to Back) มาครอง รวมถึงเป็นรางวัลให้แก่แฟนกีฬาชาวไทยได้สำเร็จ
โดยแฟนกีฬาชาวไทยสามารถติดตามเชียร์ และร่วมส่งกำลังใจให้โปรโมคว้าแชมป์ ผ่านการถ่ายทอดสดทาง Golf Channel HD2 (ช่อง ทรูวิชั่น 676) และ www.golf.tv ได้ตั้งแต่ 02.00 น. คืนนี้ ไปจนถึง 05.00 น.